***Azərbaycan Respublikası Prezidentinin 2012-ci il 5 sentyabr tarixli 2421 nömrəli Sərəncamı ilə təsdiq edilmiş “Açıq Hökumətin təşviqinə dair 2012-2015-ci illər üçün Milli Fəaliyyət Planı”nda nəzərdə tutulan tədbirlərin Azərbaycan Respublikasının Dövlət Miqrasiya Xidməti tərəfindən 2014-cü ildə icrası barədə illik hesabat***

**1.1-ci bəndin icrasına dair (Dövlət qurumlarında informasiya azadlığı üzrə məsul şəxslərin müəyyən edilməsi, informasiya azadlığı ilə bağlı daxili icraat qaydalarının qəbul edilməsi və bu barədə ictimaiyyətin məlumatlandırılması):**

Azərbaycan Respublikasının Dövlət Miqrasiya Xidmətində informasiya azadlığı üzrə məsul şəxs olaraq İctimaiyyətlə əlaqələr idarəsinin rəisi baş miqrasiya xidməti müşaviri Nadir İsmayılov müəyyən edilmiş və bu barədə Xidmətin rəsmi internet səhifəsində (www.migration.gov.az) məlumat yerləşdirilmişdir. Bununla yanaşı, Azərbaycan Respublikası Dövlət Miqrasiya Xidmətinin Kollegiyasının 4 noyabr 2014-cü il tarixli 10 nömrəli Qərarı ilə “Azərbaycan Respublikasının Dövlət Miqrasiya Xidmətində informasiya azadlığı ilə bağlı daxili icraat Qaydaları” təsdiq edilmişdir.

|  |
| --- |
|  |

**1.2-ci bəndin icrasına dair (İnformasiya azadlığının təmin edilməsi məqsədi ilə məsul dövlət qulluqçuları üçün ətraflı treninqlərin keçirilməsi):**

Miqrasiya orqanları işçilərinin peşə hazırlıqlarının yüksəldilməsi, professional inkişafı, etik davranış qaydalarının  təkmilləşdirilməsi məqsədilə 2014-cü ilin fevral - aprel, sentyabr və noyabr aylarında dövlət qulluqçularının etik davranış qaydaları, informasiya azadlığının təmin edilməsi və maraqların toqquşmasının qarşısının alınması mövzusunda təlim və seminarlar keçirilmişdir.

Bununla yanaşı, 17 aprel 2014-cü ildə Dövlət Miqrasiya Xidmətinin struktur bölmələrinin işçilərinə Azərbaycan Respublikasının İnsan hüquqları üzrə müvəkkilinin (Ombudsman) Aparatından dəvət olunmuş vəzifəli şəxs tərəfindən informasiya azadlığının təmin edilməsi mövzusunda seminar keçirilmişdir.

**2.1-ci bəndin icrasına dair (Dövlət orqanlarının öz fəaliyyəti barədə məlumatları mütəmadi, yenilənmiş əsaslarla internet səhifələrində yerləşdirməsi):**

Dövlət Miqrasiya Xidmətinin fəaliyyəti barədə məlumatların və maarifləndirmə xarakterli materialların mütəmadi olaraq yenilənmiş əsaslarla Xidmətin rəsmi internet səhifəsində (www.migration.gov.az) yerləşdirilməsi 2014-cü ildə də diqqət mərkəzində saxlanılmışdır. Eyni zamanda, hesabat ilində Xidmətin rəhbərliyi tərəfindən keçirilmiş ikitərəfli görüşlər, miqrasiya ilə bağlı beynəlxalq və yerli əhəmiyyətli tədbirlər, həmçinin Xidmətin fəaliyyətinə dair digər məlumatlar Xidmətin rəsmi internet səhifəsində yerləşdirilmişdir. Xidmətin rəsmi internet səhifəsində (www.migration.gov.az) olan “Qanunvericilik” bölməsində yerləşdirilmiş normativ-hüquqi sənədlərin yenilənməsi işləri davam etdirilmişdir.

Miqrasiya qanunvericiliyi, o cümlədən Azərbaycan Respublikasına gələn əcnəbilərin və vətəndaşlığı olmayan şəxslərin olduğu yer üzrə qeydiyyata alınması qaydaları barədə videoçarxlar, slaydlar və filmlər hazırlanaraq, Xidmətin rəsmi internet səhifəsində yerləşdirilmişdir.

**2.2-ci bəndin icrasına dair (Dövlət orqanlarının öz fəaliyyəti barədə illik məruzələr tərtib etməsi və internet səhifələrində açıqlaması):**

Hər il Dövlət Miqrasiya Xidmətinin ilin yekununa dair hesabat iclası keçirildikdən sonra bu barədə məlumat Xidmətin rəsmi internet səhifəsində (www.migration.gov.az) yerləşdirilir. Xidmətin 2014-cü ilin yekunlarına və növbəti ildə qarşıda duran həlli vacib məsələlərə həsr olunmuş hesabat iclası keçirildikdən sonra bu barədə məlumat Xidmətin rəsmi internet səhifəsində yerləşdirilərək, ictimaiyyətə açıqlanmışdır.

**2.3-cü bəndin icrasına dair (Dövlət orqanlarının öz fəaliyyəti barədə mətbuat konfransları və ictimaiyyətlə birbaşa ünsiyyət formasında tədbirlər keçirməsi):**

Hesabat ilində Dövlət Miqrasiya Xidməti tərəfindən mütəmadi olaraq, mətbuat konfransları, xüsusilə Birləşmiş Millətlər Təşkilatının Qaçqınlar üzrə Ali Komissarlığının, Beynəlxalq Miqrasiya Təşkilatının Azərbaycan Nümayəndəliyinin, Beynəlxalq Qızıl Xaç və Qızıl Aypara Cəmiyyətləri Federasiyasının, Azərbaycanda Amerika Ticarət Palatasının (Amcham) və digər təşkilatların nümayəndələri ilə görüşlər, həmçinin dəyirmi masalar keçirilmişdir.

Miqrasiya qanunvericiliyi, o cümlədən Azərbaycan Respublikasına gələn əcnəbilərin və vətəndaşlığı olmayan şəxslərin olduğu yer üzrə qeydiyyata alınması qaydaları barədə ictimaiyyətin məlumatlandırılması üçün videoçarxların, slaydların və filmlərin hazırlanaraq, paytaxt və regional televiziya kanallarında nümayişi davam etdirilmişdir.

Eyni zamanda, ölkədə və dünyada miqrasiya sahəsi üzrə baş verən yeniliklərin əcnəbilərə və vətəndaşlığı olmayan şəxslərə, həmçinin Azərbaycan Respublikası vətəndaşlarına çatdırılması məqsədilə Xidmətin 3 dildə - Azərbaycan, ingilis və rus dillərində nəşr olunan “Miqrasiya” informasiya analitik jurnalının növbəti sayı və Xidmətin yaradılmasının 7-ci ildönümünə həsr olunmuş xüsusi buraxılışı çap olunmuşdur.

Bununla belə, əcnəbilərin və vətəndaşlığı olmayan şəxslərin Azərbaycan Respublikasında olma, müvəqqəti və daimi yaşama, habelə Azərbaycan Respublikasının ərazisində haqqı ödənilən əmək fəaliyyəti ilə məşğul olma və qeydiyyat qaydaları barədə bukletlər Xidmət tərəfindən nəşr edilmiş və paylanması təşkil olunmuşdur. Eyni zamanda, Azərbaycan Respublikasına gələn əcnəbilərin və vətəndaşlığı olmayan şəxslərin olduğu yer üzrə qeydiyyat qaydaları barədə məlumatlandırılması məqsədi ilə müxtəlif dillərdə (Azərbaycan, rus, ingilis, ərəb, fars və urdu dillərində) yaddaş vərəqələri hazırlanaraq, dövlət sərhədinin buraxılış məntəqələrində paylanılması üçün aidiyyəti üzrə təqdim edilmişdir.

Hesabat ilində kütləvi informasiya vasitələri ilə yüksək səviyyədə əməkdaşlıq davam etdirilərək, Xidmətin vəzifəli şəxslərinin kütləvi informasiya vasitələri üçün müsahibələri təşkil olunmuşdur. Bununla belə, Xidmətin fəaliyyəti barədə məlumatlar kütləvi informasiya vasitələrinə verilərək, miqrasiya orqanlarının fəaliyyəti işıqlandırılmışdır.

**2.4-cü bəndin icrasına dair (Dövlət orqanlarının fəaliyyətini tənzimləyən qanunvericilik aktlarının anlaşılan sadə dildə yazılmış versiyasının, bələdçi qaydaların tərtib edilməsi və bu məlumatların vətəndaşlar arasında təşviq edilməsi);**

Hesabat ilində Dövlət Miqrasiya Xidmətinin fəaliyyətini tənzimləyən qanunvericilik aktlarının sadə dildə yazılmış versiyalarının Azərbaycan, ingilis və rus dillərində Xidmətin rəsmi internet səhifəsinə (www.migration.gov.az) daxil edilməsi və bu məlumatların vətəndaşlar arasında təşviq edilməsi işləri davam etdirilmişdir. Belə ki, əcnəbilərin və vətəndaşlığı olmayan şəxslərin Azərbaycan Respublikasında olma, müvəqqəti və daimi yaşama, Azərbaycan Respublikasının ərazisində haqqı ödənilən əmək fəaliyyəti ilə məşğul olma və qeydiyyata alınma, hüquq və azadlıqları, məsuliyyəti, “Qaçqın”statusu verilməsi, Azərbaycan Respublikası vətəndaşlığının əldə edilməsi, bərpası, vətəndaşlığa xitam verilməsi haqqında məlumatların sadə və anlaşılan dildə hazırlanmış versiyaları, həmçinin tələb olunan sənədlər və ərizə - anket formalarının yenilənmiş nümunələri Xidmətin rəsmi internet səhifəsində yerləşdirilmişdir.

Aidiyyəti orqanlar vasitəsilə şəhərin avtobus dayanacaqlarında, Bakı Dəmiryol  vağzalının kassa zalında, “Azərbaycan Xəzər Dəniz Gəmiçiliyi”nin Bakı-Aktau və Bakı-Türkmənbaşı istiqamətində hərəkət edən gəmilərində və Heydər Əliyev Beynəlxalq Aeroportunda yeni aerovağzal kompleksinin uçub gəlmə zalında müntəzəm olaraq əcnəbilərin və vətəndaşlığı olmayan şəxslərin Azərbaycan Respublikasında olduğu yer üzrə qeydiyyata alınması qaydalarına dair videoçarx və slaydlar yayımlanmış, eləcə də Azərbaycan Hava Yollarına məxsus təyyarələrdə bu qaydaların təyyarə bələdçiləri tərəfindən sərnişinlərə elan olunması təmin edilmişdir.

Qeyd olunanlarla yanaşı, 2014-cü il ərzində 3 dildə - Azərbaycan, ingilis və rus dillərində fəaliyyət göstərən Miqrasiya Məlumat Mərkəzi (telefon nömrəsi (012) 919 ) telefon xəttinə 113424telefon zəngi daxil olmuş və daxil olmuş müraciətlər mövcud qanunvericiliyin tələbləri çərçivəsində anlaşılan sadə dildə cavablandırılmışdır.

Xidmətə müraciət edən əcnəbilər, vətəndaşlığı olmayan şəxslər və Azərbaycan Respublikasının vətəndaşları üçün gözləmə zalında miqrasiya qanunvericiliyi ilə bağlı 3 dildə - Azərbaycan, rus və ingilis dillərində slaydların nümayişi davam etdirilmişdir.

**4.1-ci bəndin icrasına dair (Dövlət orqanları tərəfindən ictimai əhəmiyyət kəsb edən qanun layihələrinin hazırlanması prosesinə vətəndaş cəmiyyəti nümayəndələrinin cəlb edilməsi, ictimai dinləmələrin keçirilməsi);**

Dövlət Miqrasiya Xidməti tərəfindən ictimai əhəmiyyət kəsb edən qanun layihələrinin hazırlanması prosesinə vətəndaş cəmiyyəti nümayəndələrinin cəlb edilməsi və bununla bağlı ictimai dinləmələrin keçirilməsi daim diqqət mərkəzində saxlanılmışdır. Eyni zamanda, Xidmət tərəfindən keçirilmiş tədbirlərdə tədbir iştirakçıları tərəfindən miqrasiya məsələri ilə bağlı verilmiş təkliflər müzakirə olunaraq, məqsədəuyğun hesab olunanlar hazırlanan layihələrdə nəzərə alınmışdır.

**4.3-cü bəndin icrasına dair (İctimai maraq kəsb edən qərarların qəbul edilməsi prosesində ictimaiyyətin iştirakını genişləndirmək vasitəsi kimi internet səhifələrindən istifadə edilməsi (vətəndaşların təklif və rəylərinin qəbul edilməsi, müzakirələrin təşkil edilməsi, interaktiv sual-cavab bölmələrinin yaradılması və s.)**

Dövlət Miqrasiya Xidmətinin fəaliyyətində ictimaiyyətin iştirakını genişləndirmək məqsədilə Xidmətin 3 dildə - Azərbaycan, rus və ingilis dillərində fəaliyyət göstərən rəsmi internet səhifəsindən (www.migration.gov.az) istifadə olunaraq, hesabat ilində internet səhifəsinin “Sual-cavab” xidmətinə, həmçinin Xidmətin elektron ünvanına ([info@migration.gov.az](mailto:info@migration.gov.az)) daxil olmuş müraciətlərin (ərizə, təklif, şikayət, sorğu və s.) baxılması (elektron qaydada) və vaxtında cavablandırılması təmin olunmuşdur.

**4.4-cü bəndin icrasına dair (Dövlət orqanları tərəfindən “Açıq qapı” vətəndaş forumlarının keçirilməsi);**

2014-cü ildə miqrasiya sahəsindəki yeniliklərin və mühüm tədbirlərin ictimaiyyətə çatdırılması, o cümlədən əcnəbilərin və vətəndaşlığı olmayan şəxslərin məlumatlandırılması və maarifləndirilməsi işləri davam etdirilmişdir. Belə ki, ölkədə miqrasiya sahəsində həyata keçirilən kompleks tədbirlər, əcnəbilərin və vətəndaşlığı olmayan şəxslərin hüquq və azadlıqlarının qorunması, onların olduğu yer və yaşayış yeri üzrə qeydiyyatları, miqrasiya qanunvericiliyinin tələblərinin pozulmasına görə məsuliyyət və miqrasiya ilə bağlı digər məsələlər regionlarda Dövlət Miqrasiya Xidmətinin vəzifəli şəxsləri tərəfindən ictimaiyyətin diqqətinə çatdırılmış və keçirilmiş tədbirlər kütləvi informasiya vasitələrində işıqlandırılmışdır. Eyni zamanda, maarifləndirmə və məlumatlandırma tədbirlərinin şəhər və rayon ali təhsil ocaqlarında (Bakı Dövlət Universiteti, Bakı Slavyan Universiteti, Azərbaycan Dövlət Neft Akademiyası, Gəncə Dövlət Universiteti, Sumqayıt Dövlət Universiteti, Azərbaycan Tibb Universiteti, Qafqaz Universiteti və s.) aparılması davam etdirilmişdir.

Qeyd olunanlarla yanaşı, Xidmətə edilən müraciətlər əsasında 2014-cü ildə Xidmət rəisi və Xidmət rəisinin müavinləri tərəfindən əcnəbilər və vətəndaşlığı olmayan şəxslər, həmçinin Azərbaycan Respublikasının vətəndaşları qəbul edilmişlər. Qəbul zamanı hər bir müraciətin mahiyyəti diqqətlə öyrənilmiş, bəzi müraciətlər dərhal cavablandırılmış, digərləri isə baxılaraq, barələrində müvafiq qərarlar qəbul olunmuşdur. Eyni zamanda, qəbul olunmuş qərarların icrası nəzarətə götürülmüşdür.

**5.2-ci bəndin icrasına dair (Dövlət orqanlarının öz səlahiyyətlərinə uyğun olaraq həyata keçirdikləri elektron xidmətlər barədə ildə bir dəfədən az olmayaraq ictimai təqdimatlar keçirməsi)**

Hesabat ilində Azərbaycan Respublikasının Miqrasiya Məcəlləsinin 21-ci maddəsinə uyğun olaraq, mehmanxana və mehmanxana tipli müəssisələrin qəbul edən tərəf kimi əcnəbiləri və vətəndaşlığı olmayan şəxsləri Azərbaycan Respublikasında olduğu yer üzrə qeydiyyata almaları üçün   bu barədə məlumatların Dövlət Miqrasiya Xidmətinin rəsmi internet informasiya ehtiyatı (www.migration.gov.az) vasitəsi ilə təqdim olunması qaydası ilə bağlı 23 sentyabr 2014-cü il tarixində Mədəniyyət və Turizm Nazirliyi ilə birgə təqdimat keçirilmişdir.

**5.4-cü bəndin icrasına dair (Rüsumların, vergilərin, inzibati cərimələrin, kommunal xərclərin və digər inzibati ödənişlərin elektron qaydada ödənilməsinin təkmilləşdirilməsi);**

2014-cü ildə rüsumların və inzibati cərimələrin elektron qaydada ödənilməsinin təkmilləşdirilməsi istiqamətində Dövlət Miqrasiya Xidməti tərəfindən işlər aparılmışdır. Belə ki, hesabat ilində Xidmətin Mərkəzi Bankın Hökumət Ödəniş Portalı ilə inteqrasiyası təmin edilmişdir.

**5.5-ci bəndin icrasına dair (Regionlarda əhalinin elektron xidmətlərdən istifadə imkanlarının artırılması üzrə tədbirlərin həyata keçirilməsi);**

Azərbaycan Respublikası Nazirlər Kabinetinin 2012-ci il 17 oktyabr tarixli 235 nömrəli qərarı ilə təsdiq edilmiş “Elektron xidmət növlərinin siyahısı”na uyğun olaraq Dövlət Miqrasiya Xidmətinə 11 ədəd elektron xidmət növünün göstərilməsi həvalə edilmişdir. Xidmətə həvalə olunan elektron xidmətlərdən Bakı şəhəri ilə yanaşı, ölkənin ayrı-ayrı regionlarında əhalinin istifadə imkanları barədə regional miqrasiya idarələri tərəfindən mütəmadi olaraq kütləvi informasiya vasitələri və yerlərdə keçirilən görüşlər vasitəsilə maarifləndirmə işləri aparılmışdır.

**9.2-ci bəndin icrasına dair (Açıq hökumət təşəbbüsü üzrə maarifləndirici materialların nəşri və əhali arasında paylanması);**

Qeyd olunan məsələlər barədə bu Fəaliyyət Planının 2.1-ci, 2.3-cü, 2.4-cü və 4.4-cü bəndlərinin icrası ilə bağlı hissədə qeyd olunmuşdur.

**9.3-ci bəndin icrasına dair (“Açıq Hökumət Tərəfdaşlığı” çərçivəsində öhdəliklərin icrası istiqamətində zəruri tədbirlərin davam etdirilməsi);**

”Açıq Hökumət Tərəfdaşlığı” çərçivəsində öhdəliklərin icrası istiqamətində Dövlət Miqrasiya Xidməti tərəfindən işlər davam etdirilir.

**9.4-cü bəndin icrasına dair (Fəaliyyət Planında nəzərdə tutulan tədbirlərin icrası üçün vətəndaş cəmiyyəti institutlarına maliyyə dəstəyi);**

Fəaliyyət Planında nəzərdə tutulan tədbirlərin icrası üçün vətəndaş cəmiyyəti institutlarına maliyyə dəstəyi istiqamətində işlər aparılması planlaşdırılır.